3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์

บริษัทเป็นผู้ผลิตและจำหน่ายผลิตภัณฑ์แปรรูปประเภทพืชผลการเกษตรเพื่อการส่งออก
ปัจจุบันผลิตภัณฑ์หลักได้แก่ สับปะรดบรรจุกระป๋อง ผลไม้รวมบรรจุกระป๋อง น้ำสับปะรดเข้มข้น
และสับปะรดบรรจุในถุงปลอดเชื้อ ภายใต้เครื่องหมายการค้าของลูกค้าต่างประเทศเป็นส่วนใหญ่

3.2 การตลาดและภาวะการแข่งขัน

(1) นโยบายและลักษณะการตลาด

  1) กลยุทธ์ทางการตลาด

บริษัทมุ่งเน้นด้านการบริหารงาน การบริการ และคุณภาพ ให้ได้ตามมาตรฐานที่ลูกค้าต้องการโดย
:-

-   ปรับปรุงผลผลิตและคุณภาพของวัตถุดิบให้ดีขึ้น ทั้งในไร่บริษัทและส่งเสริมชาวไร่ (Contract
    Farming) ให้มีการปรับปรุงพันธุ์
    และควบคุมเวลาการออกผลให้ตรงตามความต้องการของตลาด

-   ปรับเปลี่ยนกระบวนการผลิตให้มีประสิทธิภาพยิ่งขึ้นไปในทิศทางการบริโภคของโลกที่มีการเปลี่ยนแปลง

-   มีระบบควบคุม การบริหารงานตามมาตรฐานสากล ทั้งในด้านมาตรฐานสินค้าบริการ แรงงาน
    สุขอนามัย ตามกระแสการค้าในตลาดโลก

-   พัฒนาระบบสารสนเทศ (Information Technology)
    ให้สามารถบริการถึงลูกค้าอย่างรวมเร็ว รวมทั้งการลดขั้นตอนการผ่านคนกลาง
    โดยเข้าสู่ระบบ B2B (Business to Business) ด้วย

-   ติดตามภาวะการค้าโลก อย่างใกล้ชิด เช่น ภาวะเศรษฐกิจโลก, ราคาน้ำมัน, การเมือง,
    อัตราแลกเปลี่ยน และมาตรการกีดกันการค้าซึ่งเพิ่มความรุนแรงมากขึ้น
    ที่มากกระทบต่อการทำธุรกิจ

  2) ลัษณะของลูกค้า

บริษัทจำหน่ายสินค้าไปยังต่างประเทศ โดยผ่านตัวแทนจำหน่าย หรือผู้นำเข้าในประเทศต่าง ๆ
ซึ่งส่วนใหญ่จะเป็นลูกค้าที่มีความสัมพันธ์กับบริษัทมาเป็นเวลานานอย่างต่อเนื่อง

 สำหรับตลาดในประเทศ ผลิตภัณฑ์บริษัทจำหน่ายภายใต้

A)  HOUSE BRAND มีจำหน่ายภายใต้ ‘CARREFOUR BRAND’ ที่CARREFOUR HYPERMARKET
    และ ‘SUPERSAVE BRAND’ ที่ TESCO LOTUS SUPERCENTER ทุกสาขาทั่วประเทศ

B)  PRIVATE BRAND

  มีจำหน่ายภายใต้ ‘SIAM FOOD’ และ ‘GOLDEN DELICIOUZ BRAND’ ซึ่งเป็น BRAND
  ของบริษัทที่ CARREFOUR HYPERMARKET ทุกสาขาทั่วประเทศไทย

  มูลค่าการขายให้แก่ลูกค้า 10 รายแรกใน 3 ปี ที่ผ่านมามีดังนี้

  ปี 2543 มีมูลค่า USD 23,481,249 คิดเป็น 73 %

  ปี 2542 มีมูลค่า USD 32,931,582 คิดเป็น 69 %

  ปี 2541 มีมูลค่า USD 32,980,185 คิดเป็น 72 %

3) การจำหน่าย และช่องทางการจำหน่าย

ในปี 2543 ผลิตภัณฑ์ของบริษัท ร้อยละ 99 ได้ส่งออกสู่ตลาดโลก มีเพียงร้อยละ 1
ที่จำหน่ายในประเทศ

ตลาดส่งออก

USA ร้อยละ 39

EUROPE ,, 41

ASIA ,, 15

MIDDLE EAST & OTHERS ,, 4

ชนิดผลิตภัณฑ์

สับปะรดกระป๋อง ร้อยละ 62

ผลไม้รวมกระป๋อง ,, 14

(TROPICAL FRUIT, RAMBUTAN, MAMGO, OTHERS)

น้ำสับปะรดเข้มข้น ,, 17

(FROZEN + ASEPTIC PINEAPPLE JUICE CONCENTRATE)

ผลิตภัณฑ์ที่บรรจุในถุงปลอดเชื้อ ,, 7

(ASEPTIC PINEAPPLE CRUSH, MANGO PUREE, ALOE VERA PUREE)

(2) สภาพการแข่งขันภายในอุตสาหกรรม

1)  จำนวนคู่แข่งขัน

  สับปะรดกระป๋องเป็นสินค้าส่งออกของประเทศไทย และมีส่วนแบ่งตลาดโลกมากเป็นอันดับหนึ่ง
  แต่ก็ต้องแข่งขันกับคู่แข่งทั้งในประเทศและต่างประเทศ ประเทศคู่แข่งที่สำคัญ ได้แก่

-   ฟิลิปปินส์ เป็นคู่แข่งขันที่สำคัญที่สุดของไทย มีโรงงานแปรรูปที่สำคัญ 2 ราย คือ Dole และ
    Del Monte มีกำลังผลิตรวมโดยประมาณ 1 ล้านตัน/ปี

-   อินโดนิเซีย เป็นคู่แข่งที่สำคัญเช่นกัน มีความได้เปรียบกว่าไทย ด้านต้นทุนการผลิตที่ถูกกว่า
    และคุณภาพเป็นที่ยอมรับในตลาดโลก มีโรงงานแปรรูปที่สำคัญ 1 ราย
    มีกำลังผลิตรวมโดยประมาณ 0.7 ล้านต้น/ปี

-   แอฟริกาใต้ และเคนย่า ได้เปรียบประเทศไทยในแง่ทำเลที่ตั้งทางภูมิศาสตร์
    ที่อยู่ใกล้กับตลาดสหภาพยุโรป และเสียภาษีนำเข้าต่ำในอัตราพิเศษ
    มีโรงงานแปรรูปขนาดเล็กหลายโรงโดยมีกำลังผลิตรวม ประมาณ 0.5 ล้านต้น/ปี

-   คู่แข่งในประเทศไทย มีโรงงานแปรรูปสับปะรด รวมกันโดยประมาณ 25 โรง
    กำลังผลิตรวมประมาณ 2 ล้านตัน/ปี โดยบริษัท อาหารสยาม มีกำลังผลิตประมาณ 12.5 %
    ของกำลังผลิตรวมของประเทศ

2)  สถานภาพ และศักยภาพในการแข่งขันของบริษัท

-   เป็นบริษัทชั้นนำที่ได้รับความเชื่อถือ โดยมีมาตรฐานการดำเนินธุรกิจที่ดีเป็นเวลายาวนาน
    และสามารถสนองความต้องการของตลาดโลกได้เป็นอย่างดีเสมอมา

-   การเพิ่มผลผลิต ได้ปรับปรุงแผนงาน และวางแผนการดำเนินงานเพื่อเพิ่มผลผลิต ติดตามผล
    เพื่อเพิ่มความสามารถในการแข่งขัน

-   สร้างความได้เปรียบคู่แข่งขันในด้านต่าง ๆ เช่น การนำ IT (INFORMATION
    TECHNOLOGY) มาใช้ดำเนินงานด้านใหม่ ๆ เช่น ระบบ E-COMMERCE
    ให้ทัดเทียมบริษัทชั้นนำของโลก

-   การจัดการเกี่ยวกับระบบคุณภาพผลิตภัณฑ์ ซึ่งนอกจากจะผ่านการตรวจสอบคุณภาพที่เข้มงวดแล้ว
    ยังต้องให้เป็นที่พึงพอใจของลูกค้า และสามารถสร้างความประทับใจแก่ลูกค้าด้วย

3)  แนวโน้มภาวะอุตสาหกรรม และสภาพการแข่งขันในอนาคต

ด้านวัตถุดิบ ผลิตผลสับปะรดของโลกมีแนวโน้มเพิ่มขึ้น โดยเฉพาะอินโดนีเซีย ซึ่งมีการขยายพื้นที่ปลูก
และปรับปรุงพันธุ์เพื่อให้ผลผลิตต่อไร่เพิ่มขึ้น และมีนโยบายขยายการผลิตอย่างต่อเนื่อง
สำหรับประเทศไทย ยังไม่มีมาตรการหรือกลยุทธ์
ที่จะกำหนดควบคุมการผลิตวัตถุดิบให้สอดคล้องกับความต้องการของโรงงาน
อีกทั้งการปลูกสับปะรดส่งโรงงานยังประสบปัญหา เช่น โรคแมลงที่ทำให้ผลผลิตต่อไร่ต่ำ
การตกค้างสารไนเตรทในผลสับปะรด การเร่งบังคับผลอย่างผิดวิธี การรีบเก็บผลที่ยังไม่สุกเต็มที่
ทำให้มีปริมาณสารที่ตกค้างสูงไม่ได้คุณภาพตามมาตรฐานที่กำหนดไว้ ซึ่งเป็นผลเสียต่อการส่งออก

ภาวะเศรษฐกิจโลกชะลอตัว คาดว่าจะส่งผลให้ความต้องการบริโภค สับปะรดกระป๋องไม่เติบโตขึ้น
อันจะทำให้เกิดการแข่งขัน ลดราคากันอีกทั้งผู้ผลิตในประเทศ และต่างประเทศ
ราคาขายจึงไม่มีเสถียรภาพ

ทิศทางการค้าโลกยุคใหม่ จะเป็นการค้าที่มีการแข่งขันกันมากขึ้น
และมีแนวโน้มที่จะนำมาตรการในรูปแบบใหม่ ๆ มาเป็นข้ออ้างในการกีดกันการค้า เช่น สิ่งแวดล้อม
แรงงาน สิทธิมนุษยชน และ GMO (GENETICALLY MODIFIED ORGANISMS)
เป็นกระบวนการทางเทคโนโลยีชีวภาพ (BIO-TECHNOLOGY)
ในการทำให้สารอินทรีย์มีการเปลี่ยนแปลงทางพันธุ์กรรม
ซึ่งนับว่าเป็นเรื่องใหม่ในการเจรจาการค้าระหว่างประเทศ

การเปลี่ยนแปลงรูปแบบการบริโภค ประเทศที่พัฒนาแล้ว
มีการตื่นตัวในเรื่องของสิ่งแวดล้อมและการบริโภคเพื่อสุขภาพมากขึ้น
ส่งผลให้มีการกำหนดมาตรฐานสากลและมาตรฐานความปลอดภัยของสินค้าต่าง ๆ เพิ่มขึ้น

3.3 การจัดหาผลิตภัณฑ์

(1) กำลังการผลิตรวม

กำลังการผลิตและปริมาณการผลิตผลไม้กระป๋อง

2543 2542 2541

กำลังการผลิต (พันหีบมาตรฐาน) 5,500 5,500 5,500

ปริมาณการผลิตจริง (พันหีบมาตรฐาน) 4,030 3,932 3,958

อัตราการใช้กำลังการผลิต 71.49 71.49 71.96

อัตราการเพิ่มของปริมาณการผลิต 2.49% (0.67)% 28.20%

จำนวนคนงาน (คน) 1,719 1,985 2,033

กำลังการผลิตและปริมาณการผลิตน้ำเข้มข้น

2543 2542 2541

กำลังการผลิต (ตัน) 17,500 17,500 17,500

ปริมาณการผลิตจริง (ตัน) 10,516 11,412 10,180

อัตราการใช้กำลังการผลิต 65.21 65.21 58.17

อัตราการเพิ่มของปริมาณการผลิต (7.85)% 12.09% 13.14%

วัตถุดิบและผู้จำหน่ายวัตถุดิบ

บริษัทจัดหาวัตถุดิบและวัสดุที่ใช้ในการผลิต ทั้งจากภายในและต่างประเทศ ประมาณร้อยละ 98
ใช้ของภายในประเทศ เช่น สับปะรด ผลไม้ต่าง ๆ แผ่นเหล็กวิลาศเคลือบดีบุก (Tin plate)
เพื่อผลิตกระป๋อง ส่วนที่เหลือร้อยละ 2 เป็นการนำเข้า เช่น ถุงปลอดเชื้อ เป็นต้น

(2) ผลกระทบต่อสิ่งแวดล้อม

อุตสาหกรรมการผลิตสับปะรดบรรจุในภาชนะปิดผนึก
จะมีน้ำเสียที่เกิดจากกระบวนการผลิตซึ่งผู้ประกอบการจะต้องปฏิบัติให้เป็นไปตามข้อกำหนดของกรมโรงงาน
กระทรวงอุตสาหกรรม ที่กำหนดค่า Biochemical Oxygen Demand (B O D)
หรือค่าของปริมาณออกซิเจนที่จุลินทรีย์ต้องการใช้ในการย่อยสลายสารอินทรีย์ที่อยู่ในน้ำ
ต้องมีค่าไม่เกิน 2,000 มิลลิกรัมต่อลิตร ค่า Chemical Oxygen Demand (C O D) ไม่เกิน
3,000 มิลลิกรัมต่อลิตร และค่า pH ซึ่งเป็นค่าที่แสดงปริมาณความเข้มข้นของอนุภาคในน้ำ
ต้องมีค่าระหว่าง 3-4

บริษัทจึงมีมาตรการบำบัดน้ำทิ้งจากโรงงานโดยน้ำเสียที่เกิดขึ้น
จะต้องผ่านการบำบัดโดยวิธีพึ่งธรรมชาติ (Waste Stabilization Pond) ต้องใช้ที่ดินประมาณ
180 ไร่ ขุดเป็นบ่อจำนวน 11 บ่อ สามารถบำบัดน้ำเสียได้วันละ 2,500 ลูกบาศก์เมตร โดยบำบัด
7 ขั้นตอน คือ Pump Sump Anaerobic Pond 1, Anaerobic Pond 2, Facultative
Pond, Aerated Lagoon, Polishing Pond และ Water Hyacinth Pond
น้ำเสียจะผ่านไปตามบ่อต่าง ๆ ทั้ง 11 บ่อ
เพื่อปรับสภาพกรดและด่างของน้ำให้ได้มาตรฐานของกรมโรงงาน ก่อนปล่อยทิ้งสู่ธรรมชาติ
นอกจากนี้บริษัทได้เริ่มดำเนินโครงการบำบัดน้ำเสียด้วยระบบหมักผลิตก๊าซชีวภาพ(Biogas)
ที่ให้ก๊าซมีเทน (Methan) ใช้เป็นเชื้อเพลิงแทนน้ำมันเตา และสามารถบำบัดน้ำเสียได้วันละ
2,000 ลูกบาศก์เมตร มีระยะเวลาดำเนินการ 5 ปี ใช้เงินลงทุนประมาณ 30 ล้านบาท
ซึ่งเป็นระบบบำบัดน้ำเสียที่มีประสิทธิภาพให้ผลได้แน่นอน ดีกว่าระบบเดิม
โดยในอนาคตจะใช้ทดแทนกันได้ทั้งสองระบบ